Source: https://beta.e-justice.europa.eu/42/HU/small_claims?MALTA&init=true&member=1
Timestamp: 2019-06-19 01:06:38
Document Index: 24954007

Matched Legal Cases: ['bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

A kis értékű követelésekre vonatkozó eljárást Málta törvényeinek 380. fejezete (a Kis Értékű Követelések Bíróságáról szóló törvény), valamint a 380.01., 380.02. és 380.03. számú kiegészítő törvény szabályozza.
E bíróság [Tribunal għal Talbiet Żgħar] joghatósága csak a 3 494,06 EUR-t meg nem haladó pénzbeli követelésekkel kapcsolatos tárgyalásra és határozathozatalra korlátozódik.
Az eljárás megindításához a követelést benyújtó fél kitölti a szükséges formanyomtatványt, követelését benyújtja a Bíróság hivatalához, befizeti az illetéket, és felkéri a Bíróságot, hogy az alperes részére kézbesítse követelését. Az alperesnek a követelésről szóló értesítés kézbesítésétől számítva tizennyolc nap áll rendelkezésére a válaszadásra. Viszontkereset benyújtására is van lehetőség. Ha az alperes úgy találja, hogy a felperes követelését másik személynek kell teljesítenie, meg kell neveznie ezt a személyt. Ezután a Bíróság hivatalvezetője értesíti a feleket a tárgyalás napjáról és időpontjáról. A Bíróságon folytatott eljárást a döntőbíró vezeti, ahogyan azt a természetjog szabályaival összhangban jónak látja. A döntőbírónak kell gondoskodnia arról, hogy az ügyet lehetőség szerint minél előbb tárgyalásra tűzzék, és abban még a tárgyalás napján határozat szülessen, és hogy a tárgyaláshoz a bíróságnak legfeljebb egyszer kelljen üléseznie. Az általa megfelelőnek tartott bármely módon gyűjthet információt, nem köthetik a legjobb bizonyítékra vagy a másodkézből vett bizonyítékra vonatkozó szabályok, ha úgy találja, hogy a benyújtott bizonyítékok eléggé megbízhatóak ahhoz, hogy a tárgyalt ügyben határozatot hozhasson. Lehetőség szerint tartózkodnia kell attól, hogy szakértői bizonyításhoz szakértőket nevezzen ki. Polgári joghatóság tekintetében a törvényszék (Court of Magistrates) bíróival megegyező hatáskörökkel kell rendelkeznie, elsősorban a tanúk beidézésére és eskütételére vonatkozóan.
A követeléssel élő félnek formanyomtatványt kell kitöltenie, amelyet a 380.01. számú kiegészítő törvény (a Kis Értékű Követelések Bíróságáról szóló törvény) első melléklete tartalmaz. Az alperes válaszát formanyomtatvány kitöltésével nyújthatja be, amelyet szintén az előbbiekben említett kiegészítő törvény első melléklete tartalmaz.
A feleknek bárki nyújthat segítséget, nincs feltétlenül szükség jogi képviseletre.
A felek szóban, írásban vagy akár mindkét módon nyújthatnak be bizonyítékokat. A tanút a tárgyalás előtt legkésőbb három nappal, megadott időpontra beidézhetik a Bíróságra, bizonyítás vagy dokumentumok benyújtásának céljából. Ha a szabályszerűen beidézett tanú nem jelenik meg a tárgyaláson, a Bíróság elrendelheti, hogy a tanút más időpontban elővezessék.
A követelés és a válasz benyújtása írásban történik. A bizonyíték lehet okirati bizonyíték. A Bíróság előtt azonban a kijelölt napon kötelező megjelenni.
A döntőbíró határozatában felsorolja azokat a fő tényeket, amelyek alapján határozatát meghozta. A határozatban a költségekről is dönt.
A döntőbíró határozatában megállapítja, hogy az egyes felek hogyan részesülnek a költségek viseléséből. A vesztes fél köteles azon fél költségeit megtéríteni, aki számára kedvező határozat született, kivéve, ha bizonyos különleges körülmények ezt másképp indokolják. A költségeket a költségtérítésben részesülő fél részéről az ügy kapcsán felmerült tényleges kiadásokra kell korlátozni. Komolytalan és rosszhiszemű követelés esetén a Bíróság a követelést benyújtó felet kötelezheti arra, hogy az alperes javára legfeljebb 232,94 EUR összegű büntetést fizessen polgári jogi tartozás formájában.
A Bíróság döntése ellen a fellebbviteli bíróságnál, annak alsóbb szintű joghatósága keretében lehet kereseti kérelem útján fellebbezni. A fellebbezést a Bíróság hivatalánál kell benyújtani, a döntőbíró által kihirdetett határozat keltétől számított tizennyolc napon belül.